Sanader: Sadašnju koaliciju održava samo želja za vlašću (9/3/02) - 2002-03-09
"Budućnost Hrvatske leži u koalicijama koje će se okupljati za nešto, za neki program, za bolju Hrvatsku, a ne protiv nekoga
Na početku boravka u Washingtonu, Ivo Sanader se susreo s predsjedateljem Odbora Zastupničkog doma za međunarodne odnose, kongresmenom Henryem Hydeom. Kao zamjenik saborskog odbora za vanjsku politiku, Ivo Sanader ga je upoznao s ciljevima hrvatske vanjske politike, te stajalištima njegove stranke o situaciji u Hrvatskoj te u regiji. "Ja sam vrlo jasno kazao da HDZ želi Hrvatsku u NATO-u i Europskoj uniji. Bilo je također vrlo važno reći da mi u HDZ-u držimo da je vrlo važno razvijati odnose sa Sjedinjenim Državama. Također, iznio sam moje poglede na situaciju u jugo-istočnom susjedstvu. Rekao sam da je Hrvatska zainteresirana za stabilizaciju političkih prilika u tom dijelu Europe, da će učiniti sve što može da bi pomogla međunarodnoj zajednici, kako bi došlo do trajnog mira. Međutim, Hrvatska ne može biti talac svog susjedstva. Zbog toga mi tražimo individualni pristup Europskoj uniji, te brži pristup NATO savezu. Iskazao sam također potporu moje stranke Sjedinjenim Državama u borbi protiv terorizma." U vezi sa krizom koalicijske vlade Republike Hrvatske, Ivo Sanader je rekao da je glavni razlog njezinih problema činjenica što je “koalicija šest stranaka osnovana isključivo na temelju protivljenja HDZ-u, a ne na temelju slaganja oko toga što treba učiniti da bi se situacija u Hrvatskoj popravila. To je demokratski u redu, ali nije dobro za zemlju” – smatra Ivo Sanader. "Ja mislim da budućnost Hrvatske leži u koalicijama koje će se okupljati za nešto, za neki program – gospodarski, politički, socijalni - za bolju Hrvatsku, a ne protiv nekoga. Sada vidimo da su u velikim problemima, jer postoje nepremostive razlike među njima i mislim da ih održava jedino želja za vlašću koju pretpostavljaju općem dobru." No, indikativna je činjenica da su se prilično raznorodne stranke – od socijaldemokrata do liberala i narodnjaka – ipak uspjele ujediniti protiv HDZ-a, te da za tu opciju građani prije dvije godine glasali. Ivo Sanader je svjestan da je njegova stranka, osim povijesnih dostignuća, odgovorna za niz grešaka. "Te su se u prvom redu odnosile na privatizaciju i pretvorbu. Bilo je ljudi koji su se približili stranci, a koji su imali nečasne namjere. Dok se vodstvo bavilo velikim temama, to su ovi koji su se prikrpili HDZ-u iskoristili, iskoristili su našu popularnost u narodu i oni su doveli do pada ugleda stranke. Naš grijeh i naš propust je bio u tome što to nismo na vrijeme spoznali i te ljude udaljili iz HDZ-a, te ih pravno procesuirali. Drugi naš propust je bio jedna bahatost, samodostatnost i samodopadnost nekih dužnosnika HDZ-a. To su bili razlozi za naš neuspjeh. U ove dvije godine pokušali smo konsolidirati stranku, riješiti se tih ljudi, i mogu reći da je naš vrhovni princip u ove dvije godine – vjerodostojnost političkog djelovanja. Jedino tako možemo vratiti ugled." Ivo Sanader je dodao da će njegova stranka poraditi na tome da se u budućnosti “hrvatska politika bavi onim što je bitno, a to je gospodarstvo i socijalne teme.” Upitali smo ga kakve bi ekonomske mjere poduzimala njegova stranka, da je u ovom trenutku na vlasti. "Prije svega, pokušali bi zaustaviti negativne trendove u društvu. To je prije svega rast nezaposlenosti. Mi danas imamo 415 tisuća nezaposlenih, što je rekord u posljednjih pedeset godina! Drugi negativni trend je iseljavanje iz Hrvatske. Mladi ljudi i dalje odlaze. Treći negativni trend koji bi morali zaustaviti je negativni prirast stanovništva. Više ljudi umire nego što ih se rađa. Četvrto, treba stvoriti dobru klimu za poduzetnike, bilo Hrvate ili strance. Potrebna je stabilnost, jer nitko neće doći u Hrvatsku ako je ona nestabilna, bilo politički bilo ekonomski. Mi ćemo na sljedećim izborima izaći s vrlo jasnim programom što će učiniti vlada u kojoj će biti HDZ, ako dobijemo povjerenje u iduće četiri godine."